钦定古今图书集成/历象汇编/历法典/第073卷 > 汉徐干中论 > 历数
## 钦定古今图书集成/历象汇编/历法典/第073卷 > 汉徐干中论 > 历数

“昔者圣王之造历数也，察纪律之行，观运机之动，原
星辰之迭中，寤晷景之长短，于是营仪以准之，立表
以测之，下漏以考之，布算以追之，然后元首齐乎上，
中朔正乎下，寒暑顺序，四时不忒。夫历数者，先王以
宪杀生之期而诏作事之节也，使万国之民不失其
业者也。昔少皞氏之衰也，九黎乱德，民神杂糅，不可”
方物。颛顼受之，乃命南正重司天以属神，北正黎司
地以属民，使复旧常，毋相侵黩。其后三苗复九黎之
德，尧复育重黎之后，不忘旧者，使复典教之。故《书》曰：
“乃命羲和，钦若昊天，历象日月星辰，敬授民时。”于是
阴阳调和，灾厉不作，休惩时至，嘉生蕃育，民人乐康，
鬼神降福。舜禹受之，循而勿失也。及夏德之衰，而羲
和湎淫，废时乱日。汤、武革命，始作历明时，敬顺天数。
故《周礼》太史之职，正岁年以序事，颁之于官府及都
鄙，颁告朔于邦国。于是分至启闭之日，人君亲登观
台以望气，而书云物，为备者也。故周德既衰，百度堕
替，而历数失纪。故鲁文公元年闰三月，《春秋》讥之。其
传曰：“非礼也，先王之正时也，履端于始，举正于中，归
馀于终。履端于始，序则不愆；举正于中，民则不惑。归
馀于终，事则不悖。”又哀公十二年十二月“螽，季孙问
诸仲尼，仲尼曰：‘丘闻之也，火复而后蛰者毕。今火犹
西流，司历过也’。”言火未伏，明非立冬之日。自是之后，
战国构兵，更相吞灭，专以争强攻取为务，是以历数
废而莫修，浸用乖缪。大汉之兴，海内新定，先王之礼
法尚多有所缺，故因秦之制，以十月为岁首，历用颛
顼。孝武皇帝恢复王度，率由旧章，招五经之儒，征术
数之士，使议定汉历，及更用邓平所治，元起《太初》，然后分至启闭，不失其节，弦望晦朔，可得而验。成、哀之
间，刘歆用平术而广之，以为《三统历》，比之众家，最为
备悉。至孝章皇帝，年历疏阔，不及天时。及更用四分
历，旧法元起庚辰。至灵帝四分历犹复后天半日。于
是会稽都尉刘洪更造乾象历，追日月星辰之行，考
之天文，于今为密。会宫车晏驾，京师大乱，事不施行。
惜哉！上观前化，下迄于今，帝王兴作，未有不奉赞天
时，以经人事者也。故孔子制《春秋》，书人事，而因以天
时，以明二物相须而成也。故人君不在分，至启闭则
不书其时月，盖刺怠慢也。夫历数者，圣人之所以测
灵曜之赜而穷元妙之情也。非天下之至精，孰能致
思焉？今麤论数家旧法，缀之于篇，庶为后之达者存
“损益之数”云耳。